
			Para os meus filhos Iara e Vreixo.

			Para os meus compañeiros
da Fundación Celso Emilio Ferreiro.

		

	
		
			Introdución

			Escribín máis dunha vez sobre o meu caro e lembrado amigo Celso Emilio, tratando tamén, case sempre, do tema ao que dedico este libro. A miña motivación para escribilo está no propio título; algo que non debería ser posto en dúbida por ninguén, de feito, até ben avanzado o ano 1974 Celso era considerado como unha especie de «Poeta nacional galego», algo que non nos debe estrañar se temos en conta que nos Xogos Florais do Idioma celebrados en Buenos Aires en 1968, Celso gañou o premio Rosalía cun poema titulado «MIÑA MATRIA GALICIA» Reproduzo os dous primeiros versos:

			Galicia é unha Mátria,

			matriz de terra e tempo1

			Esta consideración vai variar en 1974, cando o poeta é expulsado da UPG nun proceso que valoro como inxusto. A última vez que o vin foi en 1977 en París, onde fora convidado pola Casa de España para ditar unha conferencia; falei con el e manifestoume a súa dor pola consecuencia final desa expulsión; dous mozos que non coñecía presentáranlle un ultimato: ou deixaba o seu posto no Ateneo ou deixaba a organización. Non esquezamos que fora un dos fundadores desta. Tamén me dixo que el seguía a ser nacionalista galego e que non se arrepentía de nada. Militaba nesa altura no PSG.2

			Ás veces, hai xente que se estraña ao saber que aos dezasete anos Ferreiro xa daba discursos galeguistas. Non é de estrañar sabendo que na súa casa había libros galegos: seu pai fora das Irmandades da Fala e amigo de Porteiro Garea; as súas visitas a Ourense e o trato cos galeguistas da cidade incrementou a súa tendencia.

			
				
					1 Terra e Tempo era o nome do órgano oficial da UPG, dous dos seus números foran editados por Celso en Caracas.

				

				
					2 O PSG non tiña nada que ver co PSOE. Sobre a expulsión da UPG volverei máis adiante.

				

			

		

	
		
			A Mocedade Galeguista de Celanova

			Recentemente descubriuse a acta cos estatutos fundacionais da Mocedade Galeguista de Celanova. Asinan Xosé Velo Mosquera, como presidente; Emilio Ferreiro Miguez, como vicepresidente; Alfonso Álvarez, como secretario; Ernesto Rodríguez Araújo, como tesoureiro; e tres vogais.1 A acta está datada a 15 de xullo de 1932, e isto anticipa outras datas de fundación que se veñen dando, así, Antonio Piñeiro fala de finais de 1932, máis prudente Beramendi, baseándose nunha nota aparecida en A Nosa Terra de setembro de 1932, afirma a súa existencia en setembro.

			Á dereita da igrexa do mosteiro de Celanova aínda se ve un letreiro que di Adiante Semanario. Até non hai moito había apenas referencias orais sobre ese Adiante, mais hoxe dispomos dunha edición facsimilar2 onde vemos que a 5 de xaneiro de 1933 aparece en Celanova a revista; o encargado de presentala é Emilio Ferreiro, que publica o seguinte artigo:

			O nacer

			Nistes intres estóricos e inquedantes, n-istes intres de fondas transformacions, n-os que parés que o Goberno da Repubrica se dispón a trocar á Hespaña federabre nunha Hespaña federal, é perciso que Galiza amostre o perfil rexo e inconmovibel da sua persoalidade, pra que non lle sexan negadas unhas liberdades secularmente areladas.

			Pra iso, pra destacar mais aínda a nosa persoalidade, fai falla que Galiza teña senso do seu propeo valer, fai falla qu-esperte as realidades estóricas, e que dende a cibdade a vila, e dend-a aldeia o casal, latexe unha concenza d-emancipazón d-iste réxime centralista, funesto herdo da podre monarquia. Outa é a laboura que n-iste senso ven faguendo o Partido Galeguista. Os nosos homes, apostoes d-unha sacra causa, percorren os camiños da Galiza sementando ideias de civismo e redenzón: Espallando os catro ventos os principios doitrinaes do noso programa –encarnazón esaita do sentir Galego– soerguendo os espritos e siñalando os vieiros reitos e limpos do Galeguismo, que levan o lonxano rexurdir, da nosa terra ser nosa.

			ADIANTE sai n-istes intres crítecos, pr-axudar coas suas cativas forzas a isa laboura cibdadan. Pr-axudar a trocar a nosa Galiza empequenecida i-agriloada, á Galiza do mouro caciquismo –en que o Galego é lobo do Galego– nun pobo libre e felis, nun pobo forte e criador, onde s-escoiten coma hino as trovas das Irmandades, onde cada verba sexa unha arela e cada peito unha mañan arumada…

			IRMANS: «Os tempos son chegados».

			Emilio Ferreiro Miguez

			En Adiante escribía tamén Xosé Velo Mosquera, grande amigo de Emilio con quen partillará a aventura poética Cartafol de Poesia; a revista presentábase como Semanario d’a Mocedade Galeguista; esta mocidade era a de Celanova, que debeu ser unha das primeiras en se constituír: non sabemos a data exacta,3 mais as primeiras (Ourense e A Coruña) son de febreiro de 1932 e, como vemos, menos dun ano despois os de Celanova séntense con azos para editaren un xornal que, infelizmente, non tivo continuidade. A autoría dos colaboradores de Adiante non é sempre fácil de coñecer pola utilización de pseudónimos ou nomes familiares como Estreliñas, Estebo ou Prenta; este último identificámolo como José Rodríguez Lorenzo polo obituario aparecido no número 39 do Terra e Tempo, editado pola UPG (liña proletaria).4 No obituario, infórmase da súa morte en Vigo, onde traballaba como procurador, en febreiro de 1977; dise tamén que era coñecido por Pepe Prenta5 e pola foto recoñecino como un camarada da U que me trouxera un encargo. Tamén se recollen en Adiante outros textos que non pertencen a membros da mocidade de Celanova: Vicente Risco, Otero Pedrayo, López Cuevillas e A. Martínez Doval; hai un texto de Filgueira Valverde tirado de A Nosa Terra. Resultan significativos os textos reproducidos de Curros e Rosalía. De Curros publican o poema titulado «Ós Mozos», do que reproduzo o final:

			Mociños honrados

			De sangre bravía

			Si o mal d-os petrucios non fordes alleos,

			Librádeos d-a morte,

			Facéy montería

			N-os lobos da terra, n-os lobos d-os ceos

			De Rosalía publican un fragmento, ben escollido, de «A Gaita Gallega», que reproduzo integramente:

			Galicia ti non tes patria

			ti vives no mundo soia

			i-a prole fecunda tua

			s-espalla en errantes hordas.

			Probe Galicia non debes

			chamarte nunca española…

			Qu-España de ti solvida

			cando eres ¡ay! Tan hermosa

			A antoloxía poética do Adiante indica, ás claras, a forma de pensar dos mozos que o editaban.

			
				
					1 Salvo as do presidente e o vicepresidente, as sinaturas son de difícil lectura. Axudeime do libro de Piñeiro (p. 32), para reconstruír algunhas, entre os vogais estarían Clodomiro Rodríguez Prenta e seguramente Jesus Román; Piñeiro fala de Carlos Román, quizais un irmán, mais no documento está claro o nome de Jesus. Piñeiro dá tamén os nomes de Manolo Soto e Francisco Santalices.

				

				
					2 Feita pola Fundación Celso Emilio Ferreiro a partir dun exemplar achado por Chon Fernández, veciña de Celanova.

				

				
					3 15 de xullo é a data do documento oficial, redactado en español e reintegrado cunha póliza, supoño que a decisión dos mozos foi anterior.

				

				
					4 Existe tamén un número 39 do Terra e Tempo editado pola UPG oficial.

				

				
					5 Posibelmente parente de Clodomiro.

				

			

		

	
		
			Celso no Heraldo de Galicia

			En Ourense publicábase este semanario, de tendencia galeguista, en cuxo Consello de redacción estaban Vicente Risco, Florencio de la Torre e Ricardo Otero; entre os seus redactores fixos figuraban, entre outros, Castelao, Víctor Casas, López Cuevillas, Otero Pedrayo e Xosé Ramón e Fernández-Oxea.1 No Heraldo publica Celso bastantes dos seus primeiros textos públicos2 debido ao seu trato, en Ourense, con Risco, Otero e outros colaboradores do hebdomadario.

			Despois das eleccións de 1933 en que Otero non consegue, por ben pouco, renovar a súa acta de deputado, a 4 de decembro,3 no Heraldo e con sinatura de Emilio Ferreiro Miguez apareceu o artigo «Idiotas e Vividores», dedicado a Vicente Risco, do cal reproduzo comezo e final:

			A derradeira loita eleitoral serviunos –entre outras cousas– pra estudar a torva catadura moral, dos mais encarnizados nemigos nósos.

			E vimos que eran antigaleguistas, por unha banda, os idiotas, obtusos e cerriles, incapaces –debido á pechedade mental– de comprenderen a xenerosidade, a grandiosidade do nóso movimento.

			E vimos que eran antigaleguistas, por outra banda, aos vividores, prácticos e pancistas, que non conciben mais loita qu-a que leva ao benestar d-as dixestións tranquías, nin mais sagrificio qu-o que arrastra tras sí, o seu tanto por cen corrsespondente.

			Idiotas e vividores: ¡que cativez moral a dos nósos nemigos!

			(…)

			Idiotas e vividores: hoxe vos, hoxe soio; ¡porque o mañán é nóso!4

			Emilio Ferreiro publicou bastantes textos no Heraldo de Galicia, entre eles poemas. Quero salientar un titulado «Arenga» do 16 de outubro de 1933 e que reproduzo:

			Ergue labrego. Érguete e anda.

			Como en Irlanda.Como en Irlanda.

			A. BRAÑAS

			I

			¡Galiza! O teu destiño,

			tenche marcado-un camiño

			de Xustiza e Liberdá.

			II

			¡Galiza! Axiña alerta,

			espreguízate i esperta.

			I-encomenz-a camiñar.

			III

			Creb-as noxentas cadeas

			que tiranas maus alleas

			che viñeron colocar.

			Se de ti mesma Señora,

			deix-a Castela opresora.

			Qu’ê causa do teu mal.5

			O nacionalismo de Celso pode aparecer até en textos aparentemente tan pouco propicios como na «crítica artística». Con motivo da exposición dun amigo seu, publica en Heraldo de Galicia o 2 de abril de 1934, un texto titulado «Marcos d’Abeleda». Despois de dicirlle que non debe facer «arte pola arte» remata da seguinte maneira:

			E ti que eres galeguista de curazón –anque non militas nas nosas fías– tes que por o teu arte ao servizo d’a gran causa d’a liberazón d’a nosa Terra, mentras nos, os que non temos outra cousa, lle ofrendamos o sangue, a liberdade, a vida.6

			Noutro escrito aparecido no mesmo medio, o 8 de xaneiro de 1934, fala Ferreiro do fascismo, dirixíndose aos mozos, nestes termos:

			Si os que se din partidarios d’isa barbarie total, castradora das liberdades individuales e coleitivas, que se chama fascismo, son todos como os que até agora teño coñecido –señoritos miméticos, sin senso da responsabilidade que representa ser mozo– entón estou cos que afirman que o fascismo hespañol non é mais qu-un pantasma.

			(…)

			Os pantasmas non eisisten, non hai pantasmas. Hai farsantes que se disfrazan de pantasmas. Qu-o fascismo hespañol sexa seudo pantasma ou sexa pura realidade nos é o mesmo. O perigro está em que falso ou verídico, vai predicando a Unidade, o Imperio e outros mitos hespañoleiros (…) Compre, polo tanto, estar alerta e coa arma ao brazo. E que non se nos diga que a nosa oposición ten de ser somentes doitrinal. Non; iso pra os vellos. Nós, os mozos temos que declararalle a guerra en todos os terreos: que non se pode ser transixente con quen predica a intransixenza, nin liberal con quen odia a liberdade, nin benévolo con quen practica a violenza; en fin, non se pode ser demócrata con quen prostituie a democracia.

			Decia un [ilexible]7 de «A Nosa Terra»: «Ou il nos mata, ou o matamos».

			Mozos: eis o dilema.8

			
				
					1 Ben-Cho-Shey.

				

				
					2 Tamén publica en Faro de Vigo, Vida Gallega e, evidentemente, en A Nosa Terra.

				

				
					3 O autor asina o seu texto a 30 de novembro. (…)

				

				
					4 Nicolás, 2012: 62-63. O texto tamén aparece en Salgado (2003), con levísimas variantes.

				

				
					5 Nicolás, 2012: 51.

				

				
					6 Op. cit.: 52.

				

				
					7 Revisando a edición facsimilar dei co texto: trátase dun pequeno solto aparecido no número 318, 17 decembro 1933 que di: Eis o enemigo común. Ou el nos mata ou o matamos. Contra el todos. Porque é a barbarie, enemiga das esencias máis puras da civilización occidental.

				

				
					8 Op. cit.: 63-64.

				

			

		

	
		
			Antifascista

			Aparece aquí o profundo antifascista, ligado sempre ao nacionalista que foi Celso. Cando se produce o ataque colonialista de Italia contra Abisinia, multiplícanse as manifestacións antifascistas, tanto persoais como a nome da Federación de Mocedades Galeguistas; no número 2 de Guieiro1 no artigo titulado «A nota discordante» denúnciase a postura do Papa por ser o único dirixente europeo (os españois non son europeos, dise no artigo) que defende e acepta, polo ben de Europa e da paz, as peticións de Italia para ampliar o seu espazo territorial. E que non se pense nun anticatolicismo ou anticlericalismo dos mozos galeguistas: na FMG convivían persoas de diferentes opcións relixiosas; por iso no Guieiro de 15 de decembro de 19352 aparece un pequeno artigo titulado «¡Católicos!»:

			Un grupo de mozos sauda a un obispo con istas garimosas palabras:

			«Ven negro xitano, fai

			comedias diante de nos!»

			Un párrafo de un discurso: «Non deades creto a ises cregos porcos que vos queren enganar.»

			Onde se pronunciaron istas frases? Foi em México?

			Non, non foi em México. Foi na Alemaña nacional-socialista. Non foron indios amarelados, foron brancos auténticos, arios puros, o Sol da humanidade asegún a opinión dos sabios feixistas.

			E quen o conta non é ningún indocumentado é o obispo de Sprell cibdade teutónica.

			E os católicos hespañoles siguen ademirando a Hitler e siguen prendidos do moco do seu bigote.3

			Pero Emilio Ferreiro non se limitaba a falar ou a escribir: estaba xa na estación de Ourense cun pé no tren de Madrid cando un parente lle impediu collelo. Que facía alí? Ía xuntarse en Madrid con outros mozos antifascistas para iren loitar, arma en man contra os colonialistas italianos; cometera o erro de comentalo con algunha xente de Celanova e a familia, previda, impediu a viaxe.4

			Para vermos como Ferreiro vinculaba o seu antifascismo ao seu nacionalismo galego, reproduzo unha boa parte do artigo que publica no número 84 de A Fouce:

			Con motivo do conflicto ital-etíope, o Partido socialista hespañol, ceibou un manifesto condenando a bárbara agresión das mesnadas do Duce ao pobo indefenso de Abisinia. Ningún comentario teríamos que facer (…) si n-él non houbera un párrafo en aberta contradición coa coñecida conduita do orgaismo que o suscribe.

			Di esi o párrafo de que falamos: «Todo aquel pobo ao que se prive do dereito a rexirse por si mesmo, ten nosa fervorosa adhesión».5

			Istas verbas que, en sí, suscribiríamos integramente, soan a insinceiridade e perden pra nós todo o valor ao ser pronunciadas pol-os socialistas hespañoles.

			Pro, denantes de decir porque non creemos n-isa «fervorosa adhesión», quixéramos saber que é o que compre que suceda pra que os socialistas hespañoles coiden a un pobo privado do dereito a rexirse por si mesmo. (…)

			Mais si esto é así, como efeitivamente é, nengún socialista por moi hespañol que seña, ou viceversa, pode negar que Galiza, Catalunya, Euzkadi, son pobos con perfeito dereito a rexirse por si mesmos e non embargantes fican privados d-él.

			¿Cándo istes pobos, escravizados pol-o estado hespañol, recibiron a «fervorosa adhesión» dos socialistas hespañoles? Endexamáis. (…)

			Endexamáis os socialistas hespañoles apoiaron as reivindicacións das nacionalidades oprimidas. (…)

			E cando se falou da autonomía galega os socialistas hespañoles da Galiza declararon que «a non combatían pro que tampouco farían propaganda a prol, por que a iles non lle intresaba nada máis que as reivindicacións proletarias (…)

			
				
					1 15 de novembro de 1935.

				

				
					2 Debería ser o número 4, mais non está numerado.

				

				
					3 Queda claro logo que non é un ataque aos católicos, senón aos fascistas.

				

				
					4 Nicolás, 2012: 71.

				

				
					5 O destacado é meu.

				

			

		

	
		
			Na Federación das Mocedades Galeguistas

			Os diferentes grupos de mocidades galeguistas únense na Federación de Mocedades Galeguistas, a 13 e 14 de xaneiro de 1934. A súa asemblea fundacional coincide coa III asemblea do Partido Galeguista e ten lugar en Ourense. O delegado da de Celanova era Celso, nesa altura a mocidade de Celanova contaba con noventa membros,1 a cifra máis alta dos grupos dos que se coñece a filiación; Ourense, por exemplo, tiña apenas cincuenta e oito.

			A segunda asemblea da FMG celébrase en maio de 1935 e nela serán elixidos Velo e Ferreiro como secretario xeral e secretario de organización respectivamente;2 na nova directiva elimínase o secretariado de enlace co Partido Galeguista, que desempeñaba antes Iglesia Alvariño. A FMG inicia unha etapa de maior actividade. Un dos actos máis salientábeis da Federación das Mocidades Galeguistas foi o celebrado en outubro de 1935 en Celanova. Neste acto ao que asistiron máis de catro mil persoas falarían,3 por esta orde: Ferreiro, Xosé Nogueiras (secretario de propaganda), Illa Couto (representando a mocidade de Vigo), Vicente Bóveda (secretario técnico), Velo e Francisco Fernández del Riego. Do discurso de Emilio Ferreiro, temos tres versións levemente diferentes:

			Ferreiro:

			Di que o aito é unha afirmación de nacionalismo integral. A mocedade de Galicia non debe estar ausente da guerra civil que existe na Hespaña. A F.M.G. debe conquerir como sexa o triunfos dos seus ideaes. A Federación con respeito ao probrema político de Galicia mantén unha posición esencialmente nacionalista. Fai un chamamento á mocedade galega a que se incorpore o galeguismo.

			Así se conta no número 387 de A Nosa Terra, 19/10/1935; o relato é correcto pero hai diferenzas de matiz coa crónica de Guieiro, nº 1, 1/11/1935; o voceiro da Federación das Mocidades Galeguistas, estaría máis adiante dirixido por Ferreiro, pero non o número 1. Aquí a crónica:

			Emilio Ferreiro

			Manifesta co aito ten unha siñificación de afirmación nazonalista e dice:

			«A mocedade de Galiza non debe acharse ausente da loita civil que se cerne na Hespaña».

			«A F.M.G. debe conseguir a cristalización dos seus ideaes, dentro ou fora da lei».

			Fala da xuventude en xeral que non milita na F.M.G., facendo notar a diferencia que hai entre ambas.

			Afirma que a Federación con respeito ao probrema político do galeguismo, tén unha posición eminentemente nazonalista.

			Termina invitando a mocedade galega pra que loite pol-a libertade da Patria.

			Máis alá dalgún pormenor lingüístico (Galiza en vez de Galicia, achar por estar, etc.), onde A Nosa Terra di: que se incorpore o galeguismo; en Guieiro dise: que loite pol-a libertade da Patria; onde A Nosa Terra di: como sexa; en Guieiro dise: dentro ou fora da lei. Penso que os matices están claros. Porén, Guieiro tomaba as súas precaucións, aínda que a pesar delas Emilio Ferreiro (o seu director desde o segundo número) sería procesado,4 ao seren considerados algúns textos do medio «insultos a España».

			Fóra do alcance da censura española, A Fouce (nº 84, novembro de 1935) daba unha nova versión que debemos considerar a máis rigorosa. A crónica está datada en Grou, o que me fai pensar que é da autoría de Bieito Fernández:

			Emilio Ferreiro

			Inicia os discursos Ferreiro, quen con gran vehemencia di que o aito ten un significado d’afirmazón totalmente nazonalista. Fala da xuventude que non milita na Federazón de Mocedades Galeguistas, e fai notar a diferencia existente entre ambas, decindo «aquéla quere impor na nosa Patria as ideas imperialistas da meseta con pistola na mao; mais nós, a auténtica mocedade galega, temos que estirpar do chao galego a esa seudo-xuventude, sexa como sexa, de xeito pacífico ou non.»

			Máis adiante di que a F.M.G. debe estar en pe de loita pra conseguir a cristalizazón do ideal nazonalista, dentro ou fora da lei.

			Terminou decendo: Queremos que fique ben sentado, que a F.M.G. loita pol-a total e absoluta libertade da Patria.

			O segredario d’organizazón das Mocedades dixo o seu discurso nun tono de gran emozón comunicativa, facendo vibrar d’entusiasmo ó público que cos seus prolongados aplausos impedía ouvir moitos dos párrafos máis valentes do seu patriótico discurso.

			A Federación de Mocedades Galeguistas, inicialmente, non tiña un órgano propio, aínda que desde a súa fundación se publicasen novas sobre as súas actividades e ideas, nas páxinas de A Nosa Terra. En marzo de 1934, a FMG diríxese ao secretariado executivo do Partido Galeguista, solicitando autorización para publicar unha folla quincenal incluída dentro do portavoz do partido; en setembro dese ano aparece en A Nosa Terra unha Páxina das Mocedades cun subtítulo que reza Guieiro da FMG; xa no número seguinte do xornal aparece o número 2 de Guieiro subtitulado Outavoz Nazonalista da FMG. Dezaseis Guieiros numerados apareceron inseridos dentro de A Nosa Terra até novembro de 1935, cando Guieiro aparece como publicación independente e comeza unha nova numeración que muda levemente o subtítulo: Guieiro. Outavoz Patriótico da FMG.

			No segundo número do Guieiro inserido en A Nosa Terra (8 de setembro de 1934), publica Emilio Ferreiro o artigo «¡PRESENTES!»; reproduzo o comezo para ver o ánimo de Celso e da mocidade de Celanova:

			Coma o soldado que, ardendo en impaciencia agarda, arma ao brazo, pola orde –que non chega– de entrar en fogo, podendo ser nas avangardas da loita, eisi háchase a veterán Mocedade de Celanova dende a constitución da F.M.G.

			Nós coidábamos que as Mocedades, ao conquerir isa independencia, que na inesquecivel asambleia de Ourense recabouse do Partido, encomenzarian un conxunto movemento auténticamente xuvenil, é decire, revolucionario, destructor, violento, capás de quitarlle o sono aos gobernadores das catro provincias e de faguer vibrar os nervos, hoxe aletargodos (sic) d-isa gran parte da xuventude galega inda non enrolada nas nosas fias. Pensando eisi, preparámonos pra ser os primeiros antre os primeiros que quixeran dare a súa sangue e a súa liberdade pol-a gran Causa, fixemos una recruta de voluntarios dispostos a todo.

			A dirección do Guieiro independente, que case sempre exerceu, traeríalle problemas a Celso. No número 4 aparece unha noticia titulada «Noso director procesado por supostos ataques a Hespaña». O texto comeza así:

			O derradeiro número de GUIEIRO foi recollido de orde Gubernativa. Celoso do seu deber, don Simeón Ibars Areste pasouno seguidamente ao Fiscal. O Fiscal mandoullo ao Xuez i-éste dictou auto de procesamento contra do noso director.

			Cales podían ser os insultos a España aparecidos no número? Dous artigos sen asinar, e nos que por tanto a responsabilidade é atribuída ao director: «Porque non berramos ¡Viva Hespaña!» e «Motes Anti-España» son os únicos que poderían ser cualificados así. Aquí están:

			Que Galiza é distinta do resto da Hespaña, sábeno todol-os que pasaron as narices por riba da porta de Manzanal. El como somos distintos, as leis que fan em Madrid pra toda a Hespaña, acáennos a nós coma un cepo ou coma un cilicio.

			En Madrid non teñen a culpa de que nós sexamos distintos ao resto dos hespañoes, mais nós tampouco temos a culpa de seren5 distintos.

			I-está ben que, por eso, haxa xente que goza nelo, que nos apreixen as mans ou os pes c-un torniquete, ou que nos pinchen o corpo con agullas, mais o que xa non está ben e que cando fan augas por nós digamos que chove. I-o que non está ben é que digamos que os cepos dan gusto e que os cilicios aquecen o corpo.

			Por eso o galego que se referindo a esta Hespaña de agora, berra ¡Viva Hespaña!, ou é un malvado ou é un idiota.

			E o segundo:

			A prensa patrioteira, defensora do hespañolismo chilón e decadente, cítanos con iste mote sonoro e defiñitivo.

			Mais o certo é que non poideron topar outra verba que tanto gabara noso orgulo de nazonalistas galegos.

			Porque si hai un «anti» decido, da Hespaña que isa prensa representa, ise «anti» somol-o nos: Da Hespaña que trunfou da Galiza pol-a treición da Frouseira; da Hespaña que todo nol-o esixe e todo nol-o nega; da Hespaña que nos insulta cotianamente e desprecia nosa cultura e fai mofa do noso idioma; da Hespaña que esnaquiza nosa economia e condena aos nosos labregos a fame e a miseria; da Hespaña caciquil e antieuropea; da Hespaña encanallada do «straperlo»; da Hespaña podre dos «Bola Negra», dos «Gil Robles», dos «Rasputin», etc., etc., ¿que maor groria, que millor título, que ser

